范成大
岁旱，邑人祷第五罗汉得雨，乐先生有诗，次
海山之湫龙所宫，溅瀑下赴声琤琮。
碧＊大士何许主？爱此匹练飞冥蒙。
偶然宴坐百千劫，神力悲愿俱无穷。
向来火云挟日走，沙煎日烂千山童。
陆浑风高煽热属，泾川草肥闲雨工。
万口嗷嗷叫此士，炉燎未吐诚先通。
暮尘卷地羊角暗，朝霞横天鱼尾红。
商羊摩霄鸢起舞，居然一澍歌年丰。
人言佛陀入三昧，断取世界如旋蓬。
指麾释梵骏奔走，况尔风伯并雷公。
风骚老将亦赞喜，笔阵独扫诗坛空。
嗟余啸咏不释手，一曲何啻歌三终。